CELEX: 32019D1181
Language: da
Date: 2019-07-08 00:00:00
Title: Rådets afgørelse (EU) 2019/1181 af 8. juli 2019 om retningslinjer for medlemsstaternes beskæftigelsespolitikker

11.7.2019   
               
               
                  DA
               
               
                  Den Europæiske Unions Tidende
               
               
                  L 185/44
               
            
         RÅDETS AFGØRELSE (EU) 2019/1181
         af 8. juli 2019
         om retningslinjer for medlemsstaternes beskæftigelsespolitikker
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 148, stk. 2,
         under henvisning til forslag fra Europa-Kommissionen,
         under henvisning til udtalelse fra Europa-Parlamentet (1),
         under henvisning til udtalelse fra Det Europæiske Økonomiske og Sociale Udvalg (2),
         efter høring af Regionsudvalget,
         under henvisning til udtalelse fra Beskæftigelsesudvalget (3), og
         ud fra følgende betragtninger:
         
                     (1)
                  
                  
                     Medlemsstaterne og Unionen skal arbejde hen imod udviklingen af en samordnet strategi for beskæftigelse og særligt for fremme af en velkvalificeret, veluddannet og smidig arbejdsstyrke samt arbejdsmarkeder, der reagerer på økonomiske forandringer, med henblik på at nå de mål om fuld beskæftigelse og fremskridt på det sociale område, der er fastsat i artikel 3 i traktaten om Den Europæiske Union.
                  
               
                     (2)
                  
                  
                     I overensstemmelse med traktaten om Den Europæiske Unions funktionsmåde (TEUF) har Unionen udarbejdet og gennemført politikinstrumenter til samordning af de finanspolitiske, makroøkonomiske og strukturelle politikker. Som led i disse instrumenter udgør retningslinjerne for medlemsstaternes beskæftigelsespolitikker, der er fastsat i bilaget til Rådets afgørelse (EU) 2018/1215 (4) (»retningslinjerne for beskæftigelsen«). og de overordnede retningslinjer for medlemsstaternes og Unionens økonomiske politikker, der er fastsat i Rådets henstilling (EU) 2015/1184 (5), de integrerede retningslinjer for gennemførelse af Europa 2020-strategien (»de integrerede retningslinjer«). Disse integrerede retningslinjer skal være retningsgivende for gennemførelsen af politikkerne både i medlemsstaterne og i Unionen, hvilket er udtryk for den indbyrdes afhængighed medlemsstaterne imellem. Det således fremkomne sæt koordinerede EU- og nationale og politikker og reformer skal tilsammen udgøre en passende overordnet sammensætning af økonomiske og sociale politikker, hvilket bør afføde positive afsmittende virkninger.
                  
               
                     (3)
                  
                  
                     Under det europæiske semester samles de forskellige instrumenter i en overordnet ramme for integreret multilateralt tilsyn med økonomiske og budgetmæssige politikker samt beskæftigelses-, social- og arbejdsmarkedspolitikker og tager sigte på at nå Europa 2020-målene, herunder med hensyn til beskæftigelse, uddannelse og fattigdomsnedbringelse, som fastsat i Rådets afgørelse 2010/707/EU (6). Samtidig med at de politiske mål om investeringsfremme, fortsatte strukturreformer og sikring af ansvarlige finanspolitikker er blevet fremmet, er det europæiske semester løbende blevet styrket og strømlinet siden 2015. Især er dets beskæftigelsesmæssige og sociale fokus blevet styrket, og dialogen med medlemsstaterne, arbejdsmarkedets parter og repræsentanter for civilsamfundet er blevet uddybet.
                  
               
                     (4)
                  
                  
                     I november 2017 underskrev Europa-Parlamentet, Rådet og Kommissionen en interinstitutionel proklamation om den europæiske søjle for sociale rettigheder, der hviler på 20 principper og rettigheder til støtte for velfungerende og retfærdige arbejdsmarkeder og velfærdssystemer. Den europæiske søjle for sociale rettigheder fungerer som referenceramme for overvågning af medlemsstaternes resultater på beskæftigelsesområdet og det sociale område, for fremme af reformer på nationalt plan samt for at tjene som kompas i forbindelse med en fornyet konvergensproces i hele Unionen.
                  
               
                     (5)
                  
                  
                     De integrerede retningslinjer bør danne grundlag for landespecifikke henstillinger, som Rådet eventuelt måtte rette til medlemsstaterne. Medlemsstaterne bør fuldt ud gøre brug af Den Europæiske Socialfond og andre EU-fonde, når de gennemfører retningslinjerne for beskæftigelsen. Selv om de integrerede retningslinjer er rettet til medlemsstaterne og Unionen, bør retningslinjerne for beskæftigelsen gennemføres i partnerskab med alle nationale, regionale og lokale myndigheder og i tæt samarbejde med parlamenter, arbejdsmarkedets parter og repræsentanter for civilsamfundet.
                  
               
                     (6)
                  
                  
                     Beskæftigelsesudvalget og Udvalget for Social Beskyttelse bør overvåge, hvordan de relevante politikker gennemføres i lyset af beskæftigelsesretningslinjerne i overensstemmelse med deres respektive mandater, der er baseret på TEUF. Disse udvalg og andre af Rådets forberedende organer, der er involveret i samordningen af de økonomiske og sociale politikker, bør arbejde tæt sammen. Den politiske dialog mellem Europa-Parlamentet, Rådet og Kommissionen bør opretholdes, navnlig hvad angår retningslinjerne for medlemsstaternes beskæftigelsespolitikker.
                  
               
                     (7)
                  
                  
                     Udvalget for Social Beskyttelse er blevet hørt.
                  
               
                     (8)
                  
                  
                     Retningslinjerne for beskæftigelsen bør forblive stabile, således at der kan fokuseres på gennemførelsen af dem. Efter en vurdering af udviklingen på arbejdsmarkedet og den sociale situation siden vedtagelsen af beskæftigelsesretningslinjerne i 2018 er det blevet fastslået, at en ajourføring ikke er nødvendig. Begrundelsen for vedtagelsen af retningslinjerne for beskæftigelsen i 2018 gælder fortsat, og retningslinjerne bør derfor opretholdes —
                  
               VEDTAGET DENNE AFGØRELSE:
         
            Artikel 1
            Retningslinjerne for medlemsstaternes beskæftigelsespolitikker, som fastsat i bilaget til afgørelse (EU) 2018/1215, opretholdes for 2019, og medlemsstaterne tager hensyn til dem i deres beskæftigelsespolitikker og reformprogrammer.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 8. juli 2019.
            
               
                  På Rådets vegne
               
               A.-K. PEKONEN
               
                  Formand
               
            
         
         
            (1)  Udtalelse af 18.3.2019 (endnu ikke offentliggjort i EUT).
         
            (2)  Udtalelse af 20.6.2019 (endnu ikke offentliggjort i EUT).
         
            (3)  Udtalelse af 29.4.2019 (endnu ikke offentliggjort i EUT).
         
            (4)  Rådets afgørelse (EU) 2018/1215 af 16. juli 2018 om retningslinjer for medlemsstaternes beskæftigelsespolitikker (EUT L 224 af 5.9.2018, s. 4).
         
            (5)  Rådets henstilling (EU) 2015/1184 af 14. juli 2015 om overordnede retningslinjer for medlemsstaternes og Den Europæiske Unions økonomiske politikker (EUT L 192 af 18.7.2015, s. 27).
         
            (6)  Rådets afgørelse 2010/707/EU af 21. oktober 2010 om retningslinjer for medlemsstaternes beskæftigelsespolitikker (EUT L 308 af 24.11.2010, s. 46).